
Apstrakt:
Ovaj rad istražuje pravne aspekte i primjenu prava u kontekstu odlučivanja o visini štete za vozila oštećena u saobraćajnim nezgodama, s fokusom na dilemu između opravke vozila po cijenama u zemlji gdje se nezgoda desila naspram cijena u zemlji gdje je vozilo stalno registrovano. Analiza se temelji na pravnim principima i praksi Bosne i Hercegovine, kako bi se razmotrila različita sudska praksa i njihov uticaj na odluke o naknadi štete. Cilj rada je dubinski razmotriti kako zakonski okviri utiču na odluke o tome gdje će se vozilo popravljati i koje cijene će se primijeniti za procjenu štete. Posebno se analizira način na koji nacionalni zakoni tretiraju pravo osiguranika i osiguravača u kontekstu međunarodnih nezgoda, uzimajući u obzir aspekte kao što su razlike u tržišnim cijenama, dostupnost dijelova i kvaliteta usluga opravke. Rad detaljno razmatra relevantne pravne odredbe, sudsku praksu s ciljem identifikacije ključnih faktora koji vode pravnom razrješenju ove dileme. Posebna pažnja posvećuje se principima obligacionog prava koji regulišu obaveze strana u ovim psotupcima, sa fokusom na interpretaciju zakonskih odredbi koje određuju prava i obaveze učesnika u postupku naknade štete. Ovaj rad teži da ponudi sveobuhvatan uvid u pravne izazove i implikacije odluke o lokaciji i cijeni opravke vozila nakon nezgode. Kroz analizu, rad namjerava da doprinese boljem razumijevanju pravnih principa i praksi u rješavanju sporova oko naknade štete, nudeći preporuke za harmonizaciju pravnih pristupa na korist svih strana uključenih u proces osiguranja i naknade štete.

Abstract:
This paper explores legal aspects and the application of law in the context of determining the compensation amount for vehicles damaged in traffic accidents, focusing on the dilemma between performing repairs at prices in the country where the accident occurred versus prices in the country where the vehicle is permanently registered. The analysis is based on the legal principles and practices of Bosnia and Herzegovina, to consider various judicial practices and their impact on compensation decisions. The aim of the paper is to deeply examine how legal frameworks affect decisions on where the vehicle will be repaired and which prices will be applied for damage assessment. It specifically analyzes how national laws treat the rights of the insured and insurers in the context of international accidents, taking into account aspects such as differences in market prices, availability of parts, and quality of repair services. The paper thoroughly examines relevant legal provisions and judicial practices with the goal of identifying key factors that lead to the legal resolution of this dilemma. Special attention is given to the principles of obligation law that regulate the obligations of parties in these procedures, focusing on the interpretation of legal provisions that determine the rights and obligations of participants in the compensation process. This work strives to offer a comprehensive insight into the legal challenges and implications of decisions on the location and price of vehicle repairs after an accident. Through analysis, the paper intends to contribute to a better understanding of legal principles and practices in resolving disputes over damage compensation, offering recommendations for harmonizing legal approaches to the benefit of all parties involved in the insurance and damage compensation process.
1. Uvod
Saobraćajne nezgode su neizbježan dio svakodnevnog života i često rezultiraju materijalnom štetom na vozilima. Jedno od ključnih pitanja u ovim situacijama jeste procena visine štete i određivanje troškova opravke vozila. Ova problematika postaje još složenija kada se vozilo registruje u jednoj zemlji, a saobraćajna nezgoda dogodi u drugoj zemlji. U takvim slučajevima, nameće se dilema između opravke vozila po cijenama u zemlji gde se nezgoda desila i cijenama u zemlji gde je vozilo stalno registrovano.
Ovaj rad istražuje pravne aspekte i primjenu prava u kontekstu odlučivanja o visini štete za vozila oštećena u saobraćajnim nezgodama. Fokus je na analizi zakonskih okvira Bosne i Hercegovine, sudske prakse, i načina na koji se tretiraju prava osiguranika i osiguravača u kontekstu međunarodnih nezgoda. Cilj rada je da se razmotre ključni faktori koji utiču na odluke o tome gde će se vozilo popravljati i koje cijene će se primeniti za procjenu štete.
Rad će kroz postojeću sudsku praksu ukazati na način na koji bi ovakve sporove trebalo rješavati u duhu pravičnosti sudskih odluka. Osnovna pitanja na koja treba dati odgovor jeste gdje nastupa štetna posljedica i u čemu se sastoji. Dakle, u čemu se tačno sastoji šteta koju trpi oštećeni.

2. Pravni okvir
Haška konvencija o mjerodavnom pravu koje se primjenjuje na saobraćajne nezgode od 4. maja 1970. godine dala je okvirna rješena za primjenu mjerodavnog prava kada je u pitanju vanugovorna odgovornost za saobraćajne nezgode. Ona predviđa primjenu prava države u kojoj se dogodila nezgoda (lex loci commisi) uz određene izuzetke. Postoji više tačaka vezivanja istovremeno prije opredjeljivanja za fleksibilno vezivanje predmeta spora. Primjena ove konvencije ima karakter unutrašnjeg izvora prava. U suštini, opšte pravilo Uredbe[footnoteRef:1] potvrđuje primjenu prava zemlje u kojoj se desio štetni događaj, ali da bi se izbjegla pravna nesigurnost u slučajevima kada su posljedice štetne radnje u različitim državama, ovo pravilo je konkretizovano kroz primjenu prava države u kojoj je nastupila neposredna šteta. Žrtve drumskih saobraćajnih nezgoda imaju mogućnost izbora povoljnijeg prava ukoliko su upoznate sa pravom obe države, čime mogu zaštiti svoja prava i obezbijediti povoljan pravni tretman.  [1:  UREDBA O RATIFIKACIJI KONVENCIJE O ZAKONU KOJI SE PRIMENJUJE NA SAOBRAĆAJNE NEZGODE
("Sl. list SFRJ - Međunarodni ugovori i drugi sporazumi", br. 26/76)] 

Kada je riječ o našoj zakonskoj regulativi koja reguliše ovu oblast, važno je spomenuti Zakon o rješavanju sukoba zakona sa propisima drugih zemalja u određenim odnosima, odnosno član 28. koji ovo pitanje regulište na način da je pravo koje je mjerodavno za vanugovornu odgovornost za štetu mjerodavno pravo mjesta gdje je radnja izvršena ili pravo mjesta gdje je posljedica nastupila, zavisno od toga koje je od ta dva prava povoljnije za oštećenog. Ovakvo rješenje je povoljno za oštećenog, jer mu daje pravo izbora. 
3. Mjesto nastupanja štetne radnje i štetne posljedice
U situaciji o kojoj mi govorimo u ovom radu nesporno je gdje je radnja izvršena, ali je potrebno zaključiti gdje nastupa posljedica. Imajući u vidu da je šteta na vozilima odmah vidljiva, da je poznat štetnik i da šteta dospijeva danom nastanka, smatramo da bi bilo pravilno tumačiti da štetna posljedica nastupa u mjestu gdje se desi nezgoda.
Stoga, to pravo na izbor oštećenog ostaje suženo, te poštujući ovakvu zakonsku regulativu dolazimo do zaključka da će se na štete nastale usljed saobraćajnih nezgoda primijeniti pravo one zemlje gdje se nezgoda desila, jer i radnja i posljedica nastupaju istovremeno i na istom mjestu. 
4. Pažnja dobrog domaćina
Ostaje pravo oštećenog da odabere u kojoj zemlji i da li će izvršiti popravku svog vozila. Da li u onoj gdje je nezgoda nastala ili u zemlji registracije vozila i koja je „prateća“ šteta koju oštećeni trpi. 
Ako se oštećeni odluči za popravku u zemlji nastanka nezgode, u najbližem ovlaštenom servisu, po standardima proizvođača, koji su troškovi koje će oštećeni imati dodatno? Da li su to troškovi rent-a-kara, smještaja u hotelu, autobuske ili avionske karte, trebao bi odlučiti sud u svakom konkretnom slučaju, a teret dokazivanja bi bio na tužiocu. Isto tako, ako bi se oštećeni odlučio za opravku u zemlji registracije vozila ili nekoj trećoj zemlji, sud bi opet imao zadatak da utvrdi da li je takvo ponašanje oštećnog bilo opravdano.
Odluku bi trebalo da donese u skladu sa pažnjom dobrog domaćina (privrednika)[footnoteRef:2]. Pažnja dobrog domaćina u obligacionom pravu odnosi se na standard brige ili pažnje koju jedna strana u ugovoru ili drugoj obavezi duguje drugoj strani. Ova standardna briga može varirati u zavisnosti od prirode odnosa između stranaka, vrste obaveze i okolnosti konkretnog slučaja. U obavezama koje nisu ugovorne prirode, pravo dobrog domaćina može se primjenjivati na sličan način, zahtijevajući od strane da se ponaša sa odgovornošću i brine o interesima drugih koji su pogođeni njenim djelovanjem ili propustom. Ovaj pravni standard postoji upravo da bi se doprinijelo pravičnosti i integritetu obligacionih odnosa.  [2:  Član 18. Zakona o obligacionim odnosima] 

Pitanje konkurencije cijena, ili bolje reći visine pretrpljene štete, se upravo i javlja u ovakvim situacijama, odnosno kad oštećeni odluči da svoje vozilo popravi u zemlji regitracije vozila, odnosno tamo gdje najčešće ima prebivalište. Takvom odlukom, ukoliko ne postupi u skladu sa pravnim standardom pažnje dobrog domaćina, može se dogoditi  situacija da šteta nastane u većem iznosu nego što bi inače bila. Prema zakonodavstvu naše zemlje, onaj ko učini da šteta bude veća nego što bi inače bila ima pravo samo na srazmjerno smanjenu naknadu[footnoteRef:3]. [3:  Član 192. ZOO] 

Naše zakonodavstvo predviđa da je naknada ekvivalent pretrpljene štete, jer odgovara vrijednosti pretrpljene štete. Dakle, oštećeni neće dobiti ni više ni manje od od pretrpljene štete, već će se stanje oštećene stvari vratiti u ono koje je bilo prije nezgode, kao da se nezgoda nije ni dogodila[footnoteRef:4]. [4:  Član 185. ZOO] 

Sud će, uzimajući u obzir i okolnosti koje su nastupile poslije prouzrokovanja štete dosuditi naknadu u iznosu koji je potreban da se oštećenikova materijalna situacija dovede u ono stanje u kome bi se nalazila da nije bilo štetne radnje ili propuštanja[footnoteRef:5].  [5:  Član 190. ZOO] 


5. Sudska praksa
Praksa sudova unutar BiH i okruženju nije ujednačena. 
Nailazimo na slučajeve gdje se dosuđuje cijena opravke vozila po cijenama u mjestu registracije vozila, odnosno zemlji prebivališta oštećenog. U presudi Višeg privrednog suda u Banjoj Luci, broj 60 0 Ps 006037 11 Pž se navodi: „Pošto osiguranik tužioca živi u Austriji, opravka vozila je rentabilnija i svrsishodnija u mjestu gdje ona živi, nego u mjestu gdje je došlo do saobraćajne nezgode i oštećenja, jer bi za osiguranika tužioca, osim stvarnih troškova opravke motornog vozila, nastali neophodni dodatni troškovi u pogledu putovanja iz Austrije, odsustva sa rada, smještaja i ishrane, te iznajmljivanja drugog vozila od rent a car organizacije, što bi sve znatno povećalo troškove koje bi osigranik tužioca morao snosi, ako bi se odlučio da opravku vrši u BiH, a pored toga osiguranik tužioca ima pravo da opravku vrši u ovlaštenom servisu, u cilju dovođenja vozila u stanje u kojem je bilo prije nastanka štete zbog čega, po mišljenju ovog suda, ne postoji obaveza osiguranja tužioca (koji živi u stranoj državi) da oštećeno vozilo popravlja u zemlji gdje je i nastupilo oštećenje, jer je to za njega nerentabilno i povezano sa dodatnim troškovima koje bi morao da snosi, a koji bi bili nesrazmjerni troškovima opravke vozila“. 
Dakle, po mišljenju ovog suda, tužilac je postupao u skladu sa pažnjom dobrog domaćina jer je nakon što je utvrdio rentabilnost troškova opravke u obje države, odlučio da izabere povoljniju opciju za štetnika. 
S druge strane, postoje odluke koje su suprotnog stanovišta, pa tako se u odluci Višeg privrednog suda u Banjoj Luci, broj 57 0 Ps 138799 23 Pž kaže: „Predmetna saobraćajna nezgoda u kojoj je učestvovalo oštećeno vozilo osiguranika tužioca inostrane registracije dogodila se na regionalnom putu u mjestu Orlovo Polje, opština Pelagićevo. U konkretnom slučaju mjesto izvršenja radnje i mjesto nastupanja posljedice je identično, odnosno radnja kojom je prouzrokovana šteta izvršena je um jesto Orlovo Polje, opština Pelagićevo, u kojem je nastupila šteta. Činjenica da je osiguranik tužioca posljedice štete nastale u navedenom mjestu otklonila u Austriji, ne znači da je posljedica nastupila u Austriji i da je zbog toga u pitanju pravni odnos sa međunarodnim elementom... Dakle, kod činjenice da je identično mjesto nastanka štete i njenih štetnih posljedica, prvostepeni sud je pravilno utvrdio visinu štete po cijenama u BiH, na što nema uticaja činjenica da je osiguranik tužioca štetu otklonio u Austriji i da mu je tužilac isplatio iznos koji je veći od visine štete utvrđene po cijenama u BiH... Neprihvatljivi su žalbeni navodi tužioca u pogledu troškova popravke vozila u Bosni i Hercegovini i drugih okolnosti u vezi sa popravkom vozila (troškovi vlasnice, cijene dijelova, stanje lagera, trajanje uvoza, troškovi ugradnje  dr), s obzirom da na te okolnosti u prvostepenom postupku nisu izvedeni dokazi, a vještak mašinske struke je na uvjerljiv način utvrdio troškove popravke vozila u Bosni i Hercegovini u ovlaštenom servisu“. 
Riječ je, dakle, o dvjema odlukama donesenih od strane istog suda koje na prvu djeluju neujednačene. Međutim, ono što je zajedničko ovim odlukama je to da je za odlučivanje da li će se primijeniti pravo  mjesta u kojem je nastala nezgoda ili mjesto registracije vozila je mjerodavno to da li je dokazano da će opravka vozila biti izvršena ekonomski opravdano, odnosno da li se postupa u skladu sa pravnim standardom pažnje dobrog domaćina. 
Potrebno je da se u postupku dokaže da bi troškovi koji bi iziskivali ostanak u zemlji gdje se nezgoda desila bili mnogo veći od popravke vozila u zemlji registracije. S druge strane, potrebno je dokazati i da je opravka vozila u ovlaštenom servisu u državi nastanka štete niža u odnosu na onu u zemlji registracije. Tako se u presudi donesenoj pred Trgovinskim sudom u Kragujevcu navodi: „Kako osiguranik tužioca živi i radi u Austriji, vozilo je registrovano u Austrji, te je logično što je štetu na vozilu otklonio u zemlji registracije vozila, odosno u zemlji u kojoj živi, pa mu pripada naknada štete u visini izdataka koje je u toj zemlji imao. Ovo pogotovo što bi se moglo desiti da opravka vozila u našoj zemlji duže traje, zbog čega bi osiguranik tužioca morao da boravi duže i zbog toga da pretrpi štetu u većem iznosu zbog nedolaska na rad u Austriju gde privremeno radi“.
Opravka vozila u ovlaštenom servisu se smatra najpouzdanijim izborom za održavanje i popravke automobila, jer podrazumijeva ugradnju originalnih dijelova, izdavanje garancije na rad i dijelove, te transparentnost i pouzdanost. 
Posebnu pažnju treba obratiti na slučajeve „totalne“[footnoteRef:6] štete. U ovakvim situacijama, nailazimo na mišljenja suda koja smatraju da je potrebno da se opravka vrši u zemlji registracije, iz prostog razloga što će oštećeni novo vozilo kupiti u zemlji registracije, da se ne bi izlagao dodatnim troškovima u vidu plaćanja carine na vozilo. Tako se u presudi Vrhovnog suda Republike Srpske broj 118-0-Rev-09-000 936 navodi: „S obzirom na činjenice utvrđene od nižestepenih sudova, koje nisu ni sporne između stranak, nakon štetnog događaja tuženi, kao štetnik nije ni pokušao umanjiti štetnu posljedicu što je bila njegova obaveza (čl. 18. ZOO) a bio je dužan uspostaviti stanje koje je bilo prije nastanka štete (čl. 185 ZOO), tj. dovesti u ono stanje u kojem bi se oštećeni nalazio da nije bilo štetne radnje ili propuštanja (čl. 190. ZOO), to se, po mišljenju ovog suda, navedene odredbe ZOO imaju tumačiti tako, da se oštećeni (ovdje tužilac) dovede u stanje u kome je bio prije štetnog događaja, tj. nadoknaditi mu štetu prema cijenama u mjestu njegovog prebivališta i gdje je vozilo registrovano, a to je država SR Njemačka, a ovdje se radi o takozvanoj „totalnoj šteti“ zbog toga što popravka oštećenog vozila nije ekonomična (procjena vrijednosti vozila na dan štetnog događaja iznosila je 7.000,00 EUR-a čija je vrijednost 3.100,00 EUR-a, a vrijednost opravke vozila preračunata u KM valutu iznosi 7.636,20 KM umanjenu za plaćeni dio od strane tuženog u iznosu od 1.870,40 KM, što čini ukupnu štetu od 5.664,80 KM)“. [6:  Odnosi se na situaciju kada je popravka oštećenog vozila tehnički nemoguća ili ekonomski neisplativa, odnosno kada troškovi popravke premašuju vrijednost vozila prije nezgode.] 

Dakle, potrebno je svakom predmetu pristupiti ponaosob, utvrditi činjenično stanje, te ocijeniti koje pravo primijeniti. 
Posebno je zanimljivo pitanje kasko regresa u ovim slučajevima, odnosno koje će pravo biti primijenjeno u ovakvim situacijama. Krenućemo od pravila da se radi o derivativnom pravu i da niko ne može imati više prava od svog prethodnika. Tako će osiguravač koji isplati kasko naknadu „stati u cipele“ svog osiguranika, odnosno imaće onaj obim prava koji bi imao oštećeni kad bi sam potraživao naknadu štete po osnovu autoodgovornosti, do iznosa isplaćene nakande po osnovu kasko osiguranja. Osiguravač koji isplati nakandu po osnovu kasko osiguranja, preuzima rizik da neće biti u mogućnosti nadoknaditi sav iznos koji je isplatio svom osiguraniku. Takav stav zauzima i Ustavni sud BiH, koji u svojoj odluci broj AP 2626/09 navodi: „U konkretnom slučaju, Ustavni sud smatra da su sudovi na sve tri instance zauzeli jedinstven stav da se zbog toga što je identično mjesto nastanka štete i njenih štetnih posljedica (u ovom slučaju BiH) visina štete utvrđuje po cijenama u BiH, na što  nema uticaja ni činjenica da je osiguranik apelanta štetu otklonio u Austriji, i da mu je apelant isplatio iznos koji je veći od visine štete utvrđene po cijenama u BiH. Ovo iz razloga što je apelant isplatom potpunog iznosa svom osiguraniku po osnovu njihovog ugovora o osiguranju preuzeo rizik da u regresnom zahtjevu neće naplatiti cjelokupan iznos, s obzirom da je šteta prouzrokovana na teritoriji druge države pa u vezi s tim da će se na rješenjeove pravne stvari primijeniti njeno relevantno pravo“. 

6. Zaključak 
U radu su istraženi pravni aspekti i primjena prava u kontekstu odlučivanja o visini štete za vozila oštećena u saobraćajnim nezgodama sa međunordnim elementom, s posebnim fokusom na dilemu između popravke vozila po cijenama u zemlji gdje se nezgoda desila i cijenama u zemlji gdje je vozilo stalno registrovano. Analiza je pokazala da je pravni okvir Bosne i Hercegovine, posebno Zakon o rješavanju sukoba zakona sa propisima drugih zemalja u određenim odnosima, ključan za određivanje mjerodavnog prava, odnosno da se nesporno ima primjeniti pravo mejsta nezgode (lex loci commissi), u konkretnom slučaju Zakon o obligacionim odnosima. Iako je sudska praksa neujednačena, može se zaključitida je ključno primjeniti pravni standard pažnje dobrog domaćina (privrednika).
Na osnovu pravnih principa i sudske prakse, može se zaključiti da bi odluku o mjestu popravke vozila trebalo donijeti na osnovu ekonomskih i praktičnih aspekata, uzimajući u obzir ukupne troškove i potencijalne dodatne troškove koji bi mogli nastati popravkom u zemlji nezgode ili zemlji registracije. Sudovi u BiH imaju različite pristupe, ali se slažu da je bitno dokazati ekonomsku opravdanost odluke, te da popravka bude izvršena u skladu sa pažnjom dobrog domaćina. Teret dokazivanja koji bi troškovi nastupili kao prateći troškovi jeste na onoj strani koja traži da sud dosudi naknadu po višim cijenama. Ukoliko bi samo jedna strana dokazala visinu cijena premajednom od kriterija, stava smo da bi sud primjenom pravila o teretu dokazivanja trebao da prihvati takav obračun, jer suprotna strana nije dokazala visinu cijena u drugoj zemlji.
Rad je pokazao da postoji potreba za ujednačevanjem sudske prakse koja bi unaprijedile pravnu sigurnost i olakšale donošenje odluka u ovim složenim slučajevima. Zaključno, ovaj rad doprinosi boljem razumijevanju pravnih izazova i implikacija odluka o lokaciji i cijeni opravke vozila nakon nezgode, te nudi smjernice za unapređenje sudske prakse u Bosni i Hercegovini.

